KIRJALLINEN KYSYMYS E-2848/01 esittäjä(t): Cristiana Muscardini (UEN) komissiolle. Vaarallisten kemiallisten aineiden kaupan valvonta.



Virallinen lehti nro 134 E , 06/06/2002 s. 0122 - 0123



KIRJALLINEN KYSYMYS E-2848/01 esittäjä(t): Cristiana Muscardini (UEN) komissiolle (17. lokakuuta 2001) Aihe: Vaarallisten kemiallisten aineiden kaupan valvonta Terrori-iskut New Yorkiin ja Washingtoniin ovat levittäneet kauhua ja pelkoa myös Euroopassa, joka voi myös joutua iskujen kohteeksi. NATOn jäsenvaltiot ovatkin viime aikoina olleet hälytysvalmiina, koska Yhdysvaltojen hallitus ja Japani pelkäävät terroristien saattavan käyttää kemiallisia ja bakteriologisia aseita. Tavoitteena on eliminoida tällaisten traagisten tapahtumien riski ja vahvistaa tiedustelupalveluiden yhteistoiminnan tuloksia laaja-alaisessa taistelussa terrorismia vastaan. Katsooko komissio tarpeelliseksi kutsua jäsenvaltioiden hallitukset koolle ja neuvotella 1. kunkin jäsenvaltion kemiallisten aineiden valmistajien saattamisesta valvonnan alaiseksi, jotta voitaisiin tutkia asiakkaat, jotka ovat viime kuukausina hankkineet vaarallisia kemiallisia aineita ja jotka ovat voineet käyttää niitä myrkyllisten kemiallisten aseiden valmistamiseen 2. mahdollisista kemiallisiin aseisiin käytettävien aineiden varkauksista ja katoamisista 3. valtioiden välisestä tiedonvaihdosta edellä mainituissa asioissa toimintakyvyn säilyttämiseksi poikkeuksellisissa tilanteissa 4. tehostetusta kemiallisten aineiden valmistuslaitosten ja niiden henkilökunnan valvonnasta mahdollisten varkauksien sekä kyseisiin laitoksiin tai vaarallisten kemiallisten aineiden säilytystiloihin kohdistuvien iskujen estämiseksi? Margot Wallströmin komission puolesta antama vastaus (17. joulukuuta 2001) Syyskuun 11. päivän tapahtumien jälkeen komissio alkoi jäsenvaltioiden tuella nopeasti valmistella uutta voimaantulevaa komission koordinoimaa pelastuspalvelualan mekanismia (jonka on tarkoitus tulla voimaan 1. tammikuuta), joka vahvistaa Euroopan unionin pelastuspalvelun valmiuksia. Tapahtumien vuoksi yhteistyötä laajennettiin kattamaan seuraavat toimet: - Biologisia, kemiallisia ja ydinaseita koskevan asiantuntemuksen keskittäminen (NBC-asiantuntijat) niin, että apua tarvitsevat maat saavat tietoa vuorokauden ympäri. - Vasta-aineita, rokotteita, antibiootteja ja hyökkäysten uhrien sairaalahoitoon pääsyä koskevaan tiedotukseen liittyvä tehostettu yhteistyö. - Välittömän ja järjestelmällisen tiedonvaihtojärjestelmän luominen onnettomuustilanteista ja terrori-iskujen uhkista. - Pelastuspalvelun valvonta- ja tietokeskuksen perustaminen komissioon. Gentin Eurooppa-neuvostossa Euroopan unionin valtioiden ja hallitusten päämiehet vetosivat Euroopan komissioon ja neuvostoon, jotta nämä järjestäisivät nopean ja koordinoidun bioterrorismin vastaisen ohjelman. Vastauksena Euroopan unionin valtioiden ja hallitusten päämiesten pyyntöön Euroopan komissio hyväksyi 28. marraskuuta tiedonannon, jossa määriteltiin toimet, joihin komissio on ryhtynyt mobilisoidakseen pelastuspalvelualan voimavarat, asiantuntemuksen ja verkostot terroristiuhkaa vastaan. Komissio ehdotti pelastuspalvelun koordinaattorin nimittämistä Eurooppaan. Lisäksi oli päätetty järjestää työpaja Belgian puheenjohtajuuskaudella joulukuun puolivälissä. Työpajan tehtäväksi annettiin lyhyen, keskipitkän ja pitkän aikavälin työohjelman laatiminen. Arvoisan parlamentin jäsenen kysymykseen tietojen vaihdosta kemianteollisuudessa ilmenevien epätavallisten ja poikkeuksellisten tilanteiden hoitamiseksi komissio toteaa, että asiaa käsitellään työpajassa. Kansanterveyden alalla on jo olemassa yhteisötason perusta, jonka pohjalta voidaan kehittää tehokas mekanismi myös terrori-iskuihin liittyvien tarttuvien tautien estämiseen ja valvontaan varhaisen varoittamisen ja reagointijärjestelmän kehittämisen myötä. Yhteisön tartuntatautien verkoston työtä(1) kehitetään paraikaa, ja kehitystä on kiirehditty jäsenvaltioiden tuella. Kuultuaan jäsenvaltioiden terveysministereiden edustajia komissio ehdotti 15. marraskuuta 2001 pidetyssä terveysministerien neuvoston kokouksessa, että nykyisen verkoston kahta haaraa, sairauksien määrittämistä ja nopeaa hälytysjärjestelmää, täydennettäisiin kolmannella: hätätilavalmiudella. Hätätilakoordinaation mekanismi kohdistuu erityisesti valmiuksien suunnittelun edistämiseen ja hätätilanteissa tehtävien päätösten tekomekanismien kehittämiseen. Tavoitteena on kohdentaa toimintaa laajempaan joukkoon esiin tulevia uhkia ja kyetä nopeasti antamaan virallisia asiantuntijoiden analyysejä. Tämän vuoksi yhteisön toiminta rakentuu jäsenvaltioiden ja yhteisön jo käytössä oleviin voimavaroihin ja se kohdistetaan todellisen lisäarvon saavuttamiseen tehokkaammalla ja tiiviimmällä koordinoinnilla. (1) Parlamentin ja neuvoston päätös 2119/98/EY, EYVL L 268, 3.10.1998, komission päätös 2000/57/EY, EYVL L 21, 26.1.2000, ja komission päätös 2000/96/EY, EYVL L 28, 3.2.2000.